次韻國香詩
作者：王銍
朝代：宋

paragraphs: 百花零落悲春晚，不復林園門可款。
待花結實春已歸，到頭只有東家管。
楚宮女子春華敷，爲雲爲雨皆有餘。
親逢一顧傾國色，不解迎人專城居。
目成未到投梭處，後會難憑人已去。
可憐天壤擅詩聲，不如崔護桃花句。
坐令永抱埋玉悲，遊手那知京兆眉。
難堪別鶴分飛後，猶是驚鴻初見時。
新懽密愛應長久，暫向華筵賞賓友。
舞盡春風力不禁，困裏腰肢一渦柳。
座上何人贈翠翹，蜀中風調尤情饒。
懽濃酒暈上玉頰，香暖紅酥疑欲銷。
佳人薄命古相似，先後乃逢天下士。
但惜盈盈一水時，當年不寄相思字。
宜州遺恨君能詳，瘴雲萬里空悲凉。
無限風流等閒別，幾人賞鑒得黄香。